Richard Branson ‘gelukkig om te leef’Branson kort na die ongeluk. Die Britse sakeman, sir Richard Branson, stigter van die Virgin Group, sê sy lewe het voor hom afgespeel nadat hy in ŉ ongeluk was met sy fiets. Branson het in ŉ verklaring gesê hy het vroeër vandeesweek een aand saam met sy kinders gaan fietsry om te oefen vir ŉ wedren waaraan hulle binnekort deelneem. Volgens Branson het hulle teen ŉ heuwel afgery in die rigting van Leverick Bay op die Britse Maagde-eilande. “Dit was skielik baie donker en ek het ŉ hobbel in die pad getref. Die volgende oomblik het ek oor die fiets se handvatsels gevlieg en my lewe het letterlik voor my oë afgespeel. Ek het regtig gedink ek gaan dood. Branson op die herstelpad. Ek het kop eerste in die rigting van die pad gevlieg, maar gelukkig het my wang en skouer eerste die pad getref. Ek het ŉ valhelm aangehad en dit het my lewe gered. My fiets is teen ŉ afgrond af en ons kon dit eers later opspoor. Dit is heeltemal verwoes.” Volgens Branson is sy wang ernstig beseer en het hy ook beserings aan sy knie, ken en skouer opgedoen saam met verskeie snywonde. “Nadat ek geval en besef het ek leef, het ek my beweging begin toets. Ek kon regtig nie glo dat ek lewendig of minstens verlam was nie.” Branson se assistent het kort hierna by die toneel opgedaag, waarna hulle hom huis toe gevat het. Hy is hierna na Miami geneem vir x-strale en skanderings. Hy het ŉ gekraakte wangbeen en geskeurde ligamente opgedoen. Branson het na afloop van die voorval geskerts dat hy al verskeie kere amper met sy lewe geboet het.